KIRJALLINEN KYSYMYS E-0841/00 esittäjä(t): Ioannis Marínos (PPE-DE) komissiolle. Yhteisön sisämarkkinalainsäädäntö ja sen sisällyttäminen kansalliseen lainsäädäntöön.



Virallinen lehti nro 374 E , 28/12/2000 s. 0167 - 0169



KIRJALLINEN KYSYMYS E-0841/00 esittäjä(t): Ioannis Marínos (PPE-DE) komissiolle (21. maaliskuuta 2000) Aihe: Yhteisön sisämarkkinalainsäädäntö ja sen sisällyttäminen kansalliseen lainsäädäntöön Komissio on aivan oikein huomauttanut, että sisämarkkinoita koskevien sääntöjen sisällyttäminen jäsenvaltioiden lainsäädäntöön on ratkaiseva tekijä yhteismarkkinoiden asianmukaisen toiminnan kannalta. Haluaisin saada tietää komissiolta, mitä se pitää sisämarkkinoiden kitkattoman toiminnan tärkeimpinä esteinä kussakin 15 jäsenvaltiossa, mikä on suurin komissiolle ilmoitettu ongelma, jonka eteen unionin yritykset ovat joutuneet, koituuko niille lisäkustannuksia tai vaikeuksia tuotteiden markkinoinnissa siitä, että yhteisön tuotteet ja palvelut eivät ole yhteensopivia mahdollisesti voimassa olevien, kussakin valtiossa erilaisten kansallisten määräysten kanssa, sekä missä vaiheessa Kreikka on yhteisön sisämarkkinalainsäädännön sisällyttämisessä kansalliseen lainsäädäntöönsä verrattuna muihin Euroopan unionin maihin? Frederik Bolkesteinin komission puolesta antama vastaus (17. huhtikuuta 2000) Tavaroiden, palvelujen, pääoman ja henkilöiden vapaan liikkumisen esteiden poistamisessa yhtenäismarkkinoilta on edistytty erittäin hyvin viimeksi kuluneiden 15 vuoden aikana. Tämän vahvistaa myös 4 000 yritykselle syyskuussa 1999 tehty kysely, joka julkaistiin yhtenäismarkkinoiden tulostaulussa(1). Suurin osa haastatelluista katsoi, että muiden jäsenvaltioiden kanssa käytävän kaupan esteet olivat vähentyneet. Kysymykseen Miten sisämarkkinoiden kaupan esteet ovat muuttuneet viimeksi kuluneiden kahden vuoden aikana? vastattiin seuraavasti: >TAULUKON PAIKKA> Komission mielestä jäljellä on vielä monenlaisia ongelmia. Liike-elämän luottamus sisämarkkinoihin on edelleen suuri, mutta yrityksillä on useanlaisia ongelmia. Yleisimmät yrityskyselyssä mainitut sisämarkkinoiden esteet esitetään seuraavassa taulukossa: >TAULUKON PAIKKA> Nyt kun suurin osa sisämarkkinoita koskevista säännöistä on laadittu, on keskityttävä varmistamaan, että säännöt toimivat parhaalla mahdollisella tavalla ja että niitä mukautetaan markkinoiden ja tekniikan kehittymiseen. Tämä todetaan selvästi komission 24. marraskuuta 1999 antamassa tiedonannossa(2), jossa esitetään sisämarkkinoiden uusi strategia seuraaviksi viideksi vuodeksi. Strategian mukaan toimintaa arvioidaan ja tavoitteet tarkistetaan vuosittain, siten että tavara- ja pääomamarkkinoiden toiminta sekä kansalaisilta ja yrityksiltä saatu sisämarkkinoita koskeva palaute otetaan huomioon. Yhteisön sisämarkkinalainsäädännön saattaminen osaksi Kreikan kansallista lainsäädäntöä on taantunut kahtena viimeksi kuluneena vuotena. Joulukuun 1999 tulostaulun mukaan Kreikalla oli vielä saattamatta osaksi kansallista lainsäädäntöä 90 direktiiviä, jotka olisi pitänyt panna täytäntöön 15. marraskuuta 1999 mennessä. Vertauskohtina voidaan mainita direktiivien täytäntöönpanossa johtava Tanska, jolla oli 19 direktiivin täytäntöönpano myöhässä, ja kaikkien jäsenvaltioiden keskiarvo, joka oli 52 myöhässä olevaa direktiiviä. (1) SEC(1999) 2043. (2) KOM(1999) 624 lopullinen.